དྲི་ངད་ལྡང་བ་

དྲི་ངད་ལྡང་བ་ཞེས་པ་ནི་བྱང་ཆུབ་ལམ་གྱི་མཆོད་པའི་སྐབས་སུ་དྲི་ཞིམ་པོའི་ངད་ལྡང་ཞིང་འཕྲོ་བ་ལ་གོ་དགོས། སྟོང་གསུམ་གྱི་འཇིག་རྟེན་ཁམས་ཀུན་ནས་ཙན་དན་ལ་སོགས་པའི་དྲི་མཆོག་རྣམས་ཀྱི་ངད་རབ་ཏུ་ལྡང་ཞིང་ཁྱབ་པར་འཕྲོ་བ་ལ་འདི་སྐད་ཅེས་བྱ། དེ་ཡང་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་སྐུ་ལ་བྱུག་པར་བྱེད་པའི་དྲི་བཟང་གི་བྱུག་པ་ཞིག་ཡིན།
 ནང་དོན། 
འཇིག་རྟེན་གྱི་ཁམས། མཛོད་ལས། གླིང་བཞི་པ་དང་ཉི་ཟླ་དང༌། །རི་རབ་དང་ནི་འདོད་ལྷ་དང༌། །ཚངས་པའི་འཇིག་རྟེན་སྟོང་ལ་ནི། །སྟོང་ནི་སྤྱི་ཕུད་ཡིན་པར་འདོད། །དེ་སྟོང་ལ་ནི་སྟོང་གཉིས་པ། །བར་མའི་འཇིག་རྟེན་ཁམས་ཞེས་བྱ། །དེ་སྟོང་ལ་ནི་སྟོང་གསུམ་མོ། །ཞེས་པ་ལྟར། གླིང་བཞི་རི་རབ་འདོད་ལྷ་ཚངས་པའི་འཇིག་རྟེན་དང་བཅས་པ་སྟོང་ལ་སྟོང་དང་པོ་སྤྱི་ཕུད་ཀྱི་འཇིག་རྟེན། དེ་སྟོང་དུ་བསྒྲེས་པ་ནི་སྟོང་གཉིས་པ་བར་མའི་འཇིག་རྟེན། དེ་སྟོང་ནི་གསུམ་པ་སྟོང་ཆེན་པོའི་འཇིག་རྟེན་སྟེ། "དེ་ལྟ་བུའི་སྟོང་གསུམ་པ་གཅིག་ནི་སངས་རྒྱས་གཅིག་གི་ཞིང་ཁམས་ཡིན་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།དྲི་ཞིམ་པོའི་ངད་ལྡང་བ། "དེ་ལྟ་བུའི་ཕྱོགས་བཅུ་མཐའ་ཡས་པ་ན་གནས་པའི་ཞིང་མ་ལུས་པ་ཀུན་ཏུ་ཁྱབ་པར་བྱེད་པའི་དྲི་ཞིམ་པོའི་ངད་ལྡང་ཞིང་འཕྲོ་བ་ཡི་ཙནྡན་ལ་སོགས་པའི་དྲི་བཟང་པོ་མཆོག་ཏུ་གྱུར་པའི་ལྡེ་གུའི་བྱུག་པ་རྣམས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་བཤད་པ་ལྟར། སྟོང་གསུམ་གྱི་ཞིང་ཁམས་ཐམས་ཅད་ནས་ཙན་དན་ལ་སོགས་པའི་དྲི་མཆོག་རྣམས་ཀྱི་ངད་རབ་ཏུ་ལྡང་ཞིང་ཁྱབ་པར་འཕྲོ་བ་ལ་གོ་དགོས།
མཆོད་པའི་བྱུག་པ། "དྲི་ངད་ལྡང་བ་སྟེ་རྟག་ཏུ་དྲིས་ཁྱབ་པར་བྱེད་པའི་དྲི་མཆོག་རྣམས་ཀྱིས་ཐུབ་དབང་རྣམས་ཀྱི་སྐུ་གསེར་སྦྱངས་བཙོ་མ་བྱི་དོར་བྱས་པ་འདྲ་བ་འོད་ཆགས་འབར་བ་དེ་དག་བྱུག་པར་བགྱིའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཞེས་བཤད་པ་ལྟར། སངས་རྒྱས་བྱང་ཆུབ་སེམས་དཔའ་རྣམས་ཀྱི་སྐུ་ལ་མཆོད་པར་བྱེད་པའི་དྲི་བཟང་གི་བྱུག་པ་ཞིག་ཡིན།
སྐུ་བྱུག་པའི་ཚུལ། "ཐུབ་པའི་དབང་པོ་སངས་རྒྱས་དང་བྱང་ཆུབ་སེམས་དཔའ་ཀུན་གྱི་སྐུ་ལུས་གསེར་སྦྱངས་བཙོ་མ་སྟེ་སྐྱུ་རུ་རའི་ཆུས་ཕྱིའི་དྲི་མ་སྦྱངས་ཤིང༌། སའི་སྐོན་བུ་ཁ་སྦྱར་དུ་བཅུག་ནས་མེར་རིང་དུ་བསྲེགས་པ་ལ་སོགས་པས་ནང་གི་དྲི་མ་སྦྱངས་པས་བཙོ་མ། རོ་ཙན་ལ་སོགས་པའི་ནོར་བུས་བྱི་བདར་ཡང་ཡང་བྱས་ནས་བྱི་དོར་ལེགས་པར་བྱས་པ་ལྟར་འོད་རབ་ཏུ་གསལ་བའི་མདངས་ཆགས་ཤིང་ཕྱི་རོལ་དུ་འོད་འབར་ཞིང་འཕྲོ་བ་དེ་དག་ལ་བྱུག་པའམ་བསྐུས་ཏེ་མཆོད་པར་བགྱིའོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་བཤད་པ་ལྟར། དྲི་མཆོག་རྣམས་ཀྱིས་སངས་རྒྱས་བྱང་ཆུབ་སེམས་དཔའ་རྣམས་ཀྱི་སྐུ་ལ་བྱུག་པར་བྱེད་པ་ཡིན།
ཡོན་ཏན། "དེས་རང་གཞན་སེམས་ཅན་ཐམས་ཅད་ཀྱི་པགས་པ་གསེར་མདོག་ལྟ་བུའི་མཚན་བཟང་ཐོབ་པར་ཤོག་ཅིག"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཅེས་བསམ་པ་ལྟར། དྲི་ངད་ལྡང་བའི་བྱུག་པ་འདིས་སེམས་ཅན་ཐམས་ཅད་ཀྱི་པགས་པ་གསེར་གྱི་མདོག་ལྟ་བུའི་མཚན་བཟང་ཐོབ་པར་སྨོན་ལམ་འདེབས།
 སྒྲ་བཤད། 
དྲི་ནི་ཞིམ་པོའི་དྲི། ངད་ནི་ངད་ཆགས་པ་སྟེ་ལྡང་བ་ལ་གོ། ལྡང་བ་ནི་འཕྲོ་ཞིང་ཁྱབ་པ་ལ་གོ་དགོས། "སྟོང་གསུམ་ཐམས་ཅད་དུ་ངད་ལྡང་བར་བྱེད་པའི་ངང་ཚུལ་གང་ལ་ཡོད་པ་དེ་ལ་དེ་སྐད་ཅེས་བྱའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་བཤད་པ་ལྟར། སྟོང་གསུམ་ཐམས་ཅད་དུ་དྲིའི་ངད་ལྡང་ཞིང་ཁྱབ་པར་འཕྲོ་བ་ལ་འདི་སྐད་ཅེས་བྱ།
 དབྱེ་བ། 
དྲི་བྱུང་ཁུངས། "ཙན་དན་དཀར་པོ་ལ་སོགས་པ་བསིལ་ཞིང་དྲི་མཆོག་བཟང་པོ་རྣམས་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ལ་སོགས་པ་ཡིན།
ཁྱབ་ཚད། "སྟོང་གསུམ་ཀུན་ཏུ་ཞེས་གསུངས་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།པ་ལྟར། སྟོང་གསུམ་གྱི་འཇིག་རྟེན་ཁམས་ཀུན་ཏུ་ཁྱབ་པར་འཕྲོ་བ་ཡིན།
མཆོད་ཡུལ། "ཐུབ་དབང་ཀུན་གྱི་སྐུ་"རྒྱལ་ཚབ་དར་མ་རིན་ཆེན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་པ་ལྟར། སངས་རྒྱས་དང་བྱང་ཆུབ་སེམས་དཔའ་ཀུན་གྱི་སྐུ་ལ་མཆོད་པར་བྱེད་པ།
 བསྡུས་དོན། 
དྲི་ངད་ལྡང་བ་ཞེས་པ་ནི་སྟོང་གསུམ་གྱི་འཇིག་རྟེན་ཁམས་ཀུན་ནས་ཙན་དན་ལ་སོགས་པའི་དྲི་མཆོག་རྣམས་ཀྱི་ངད་རབ་ཏུ་ལྡང་ཞིང་ཁྱབ་པར་འཕྲོ་བ་ལ་གོ། འདི་ནི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་སྐུ་ལ་བྱུག་པར་བྱེད་པའི་དྲི་བཟང་གི་བྱུག་པ་ཞིག་ཡིན་ལ། བྱང་ཆུབ་ལམ་གྱི་མཆོད་པའི་སྐབས་སུ་སེམས་ཅན་ཐམས་ཅད་ཀྱི་པགས་པ་གསེར་གྱི་མདོག་ལྟ་བུའི་མཚན་བཟང་ཐོབ་པར་སྨོན་ལམ་འདེབས་པ་ཞིག་ཡིན་ནོ། །
 ལུང་ཁུངས།